钦定古今图书集成/明伦汇编/交谊典/第041卷 > 礼记 > 《答员半千书》唐·骆宾王
## 钦定古今图书集成/明伦汇编/交谊典/第041卷 > 礼记 > 《答员半千书》唐·骆宾王

张评事至止，辱所惠诗及书，把玩无厌，暂如有叙。上
言离恨，下勗交情。笃以“猛风干苏之谈，弘以骤雨湿
薪之喻。虽闻义则死，道存于起予；而拟人则失，事均
乎翫物。借如诚说，盖足下之不知言。倘或剧谈，岂吾
人之仰望矣。”夫鲲之为鱼也，潜碧海，泳沧流，沉鳃于
渤澥之中，掉尾乎风涛之下，而濠鱼井鲋，自以为可
得而齐焉。鹏之为鸟也，刷毛羽，恣饮啄，戢翼于天地
之间，宛颈乎江海之畔，而双凫只雁，自以为可得而
亵焉。及其化羽垂天，抟风九万，振鬣横海，击水三千，
宁假力于枪榆在藻，资汀泞涓流之水，俟窟堁扬尘
之风哉？故张子房之达人也，击水抟风之适焉；朱买
臣之屈己也，戢翼沉鳃之致焉。足下雅得古人之致，
不乏先贤之适，自守庄筌，无婴魏网，亦宁不知在藻
枪榆之力，非击水抟风之助哉。而词旨勤勤，深所未
谕，盍言尔志，岂若是乎？夫人生百年，物理千变，名利
宠辱之情立矣，爱憎毁誉之迹生焉。其道在则尊，德
成而上，幽贞为虚白之室，静默为《太元》之门。知轩冕
是傥来之物，悟荣贵非作力所致。苟斯道不坠，亦何
患无成而图侥幸于权重之交，养声利于众多之口？
斯所以杨朱徘徊于岐路，阮籍怵惕于穷途。嗟乎！露
往霜来，岁华不待；山高河广，离意无时。桂树寒花，公
子去而忘返；松岩春草，王孙游以不归。去矣员生，远
离隔矣。音尘不嗣，情甚劳矣。畏容藏谷，静深殊矣。惠
而好“我，无密尔音。”